آزمانک : مَٹ  :
 آزمانکار: نزردوست
دَرءِ تاکے پچ بوت روچءِ برانزاں گوں لاگریں ساھگءِ ودی بواں اَت-
 من کہ چم چِست کُتاں آدَرءِ دَپءَ میلانک اَت-ءُ گلوتگی اَت لُنٹءِ لرزگءَ اَتاں –
 من گُڑتاں منی گویاکی شُت من ھِچیگی نہ اَتاں ءُ منی جان مود مود بوگءَ اَت منی چم یک پیم ءَ آئیءِ دروھوکیں بالادءَ سک اَتاںءُ منءَ ھِچ باوربوگءَ نہ اَت کہ….!
 من دو رندءَ مُکّ اِت بلے منی گالوارھمراہ بوگءَ نہ اَتاں-
 آ ھُشکیں کُنٹے اَت ءُ بے توارءَاوشتاتگ اَت-آئی ءِ ھَزدگیں چَمان ھمے پدربوگءَ اَت کہ آھوگے پہ وتی جُتابوتگیں ھَمبلءِ شوھازءَ تراس کناں ءُ سِربنداں اَت-
 من چہ وتی جاہءَ پادآتکاں
 مرچی آئی ءَ را سئے ماہ ءَ گیش اَت کہ زھربوتگ اَت-
 من بلے زھرنہ اَتاں ھمروچ آئی ءَ را یات کُت مُلورءُ پریشاں بوتاں جیڑاِت چُرت جَت وڑ وڑیں گپ ھیالاں آتک -ءُوڑ وڑیں وھم ءُ گماں ھم کُت-
 آمٹ بوتگ اَت من وتی وسءُ واکءَ وس کُت بلے آئی ءَ واترءِ نام نہ زانت من ھَمیش اِنت انوں ساھتے ءَ ساری جیڑتگ اَت کہ من آئی ءَ پراموش باں اَنچوش کہ آئی ءَ وتی پُوست لگوشتگ من ھم اَنچش بوگ لوٹاں بے ھاجت بے پرواہ ءُ بے کمار وتی وڑا بوگ لوٹاں-
 آئی ءِ چو اناگتیں آھگءَ من اَجکہ اَتاں-
 بلکیں آ واترآتکگ اَت -ءُ آئی ءَ کہ منی اجھکی دِیست بلکیں آئی ءَ سَماکُت کہ نوں من پہ آئی ءَ ادءَ نیاں-
 من انگت وتی جاہءَ نہ جنزتگ اَتاں کہ دَرءَ گڑکءَ توارکُت آئی ءَ اشتاپءَ پشت ماندات ءُ شُت-
 من یک پیم ءَ میلانک اَتاں ءُ دریک برے پَدءَ بنداَت-